Diari Oficial de la Generalitat Valenciana


Sumari del DOGV 4165, del 10-01-2002 (2001/12588)

DECRET 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/12/18/210/dof/vci/html**

### Dades del document

Número de DOGV
:   4165

Data del DOGV
:   10-01-2002

Secció del DOGV
:   I. DISPOSICIONS GENERALS

Número del document
:   2001/12487


Data del document
:   18-12-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

 Descriptors 

:   * Conselleria Obres Públiques, Urbanisme i Transports
    * legislació
    * administració regional
    * reglament intern

DECRET 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports. [2001/X12701]
  
Pel Decret 110/2000, de 18 de juliol, del Govern Valencià, es va aprovar el Reglament Orgànic i Funcional de la Conselleria d'Obres Públiques, Urbanisme i Transports, i es derogaren, en conseqüència, tots els textos anteriors que s'oposen a aquest.
  
La creació de l'Entitat Pública de Transport Metropolità de València, per la Llei 9/2000, de 23 de novembre, ha comportat la modificació de les competències de la Direcció General de Transports.
  
Per la seua banda, la creació d'un nou òrgan directiu, la Direcció General de Ports i Costes per Decret 161/2001, de 30 d'octubre, del Govern Valencià, aconsella la modificació d'algunes competències de la Direcció General d'Obres Públiques i del Centre de Desenvolupament Marítim de la Generalitat Valenciana.
  
En conseqüència, el principi de seguretat jurídica justifica la promulgació d'un nou reglament que arreplegue les noves funcions i els desenvolupaments institucionals vigents.
  
Per tot això, en compliment del que disposen els articles 35.f), 40 i 70 de la Llei de la Generalitat Valenciana 5/1983, de 30 de desembre, de Govern Valencià, a proposta del conseller d'Obres Públiques, Urbanisme i Transports i després de la deliberació del Govern Valencià en la reunió del dia 18 de desembre de 2001,
  
DECRETE
  
Títol I
  
Dels òrgans de la Conselleria
  
Article 1
  
La Conselleria d'Obres Públiques, Urbanisme i Transports, màxim òrgan responsable del Govern Valencià en matèria d'obres públiques, urbanisme i ordenació del territori, transports, arquitectura, habitatge, ports i costes s'organitza per a l'exercici de les competències que legalment té atribuïdes de la manera que disposa aquest decret.
  
Article 2
  
1. L'organització de la Conselleria d'Obres Públiques, Urbanisme i Transports, sota la superior direcció del conseller, s'estructura en dos nivells: directiu i administratiu.
  
2. Per raó del territori i els àmbits de competència, l'organització de la Conselleria s'estructura en serveis centrals i en serveis perifèrics o territorials.
  
Article 3
  
1. El nivell directiu s'integra per les unitats següents:
  
- La Secretaria General.
  
- Les direccions generals.
  
2. Les direccions generals que integren la Conselleria d'Obres Públiques, Urbanisme i Transports són les següents:
  
- Obres Públiques.
  
- Urbanisme i Ordenació Territorial.
  
- Transports.
  
- Arquitectura i Habitatge.
  
- Ports i Costes.
  
3. Sota la dependència directa del conseller i en coordinació amb la Direcció General de Ports i Costes estarà també el Centre de Desenvolupament Marítim de la Generalitat Valenciana.
  
Article 4
  
En cas d'absència, vacant o malaltia, el conseller serà substituït en les seues funcions pels òrgans del nivell directiu esmentats en l'article 3 i en l'ordre que estableix el citat precepte, tret que el conseller decidisca explícitament en un altre sentit, i sense perjudici de les facultats de delegació previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià.
  
Article 5
  
1. El nivell administratiu de la Conselleria d'Obres Públiques, Urbanisme i Transports està integrat per la resta de les unitats, sota la dependència de la Secretaria General, les direccions generals o directament del conseller.
  
2. La Secretaria General Administrativa, amb la màxima jerarquia del nivell administratiu, atendrà tots els serveis generals de la Conselleria sota la dependència de la Secretaria General.
  
Article 6
  
1. Les comissions territorials d'Urbanisme, la Junta Superior de Transports, les juntes arbitrals del Transport, el consell assessor i les comissions territorials d'Arquitectura i Habitatge de la Generalitat Valenciana són òrgans col·legiats integrats en la Conselleria d'Obres Públiques, Urbanisme i Transports, que continuaran regulant-se per la seua normativa específica, sempre que no la modifique aquest reglament.
  
2. L'Institut Valencià d'Habitatge, SA, empresa de la Generalitat Valenciana, es regirà per la seua normativa específica.
  
3. Ferrocarrils de la Generalitat Valenciana, l'Entitat Pública de Transport Metropolità de València i l'Entitat Pública de Sanejament d'Aigües Residuals de la Comunitat Valenciana, ens de dret públic, es regeixen per la seua normativa específica i es relacionen amb el Govern Valencià a través de la Conselleria d'Obres Públiques, Urbanisme i Transports.
  
4. El Consell Assessor de Ports i Activitats Nàutiques de la Comunitat Valenciana és l'òrgan col·legiat de participació i consulta dels usuaris, de les administracions i dels col·lectius interessats en la gestió dels ports de la Generalitat i en la pràctica i difusió de les activitats nauticoesportives i d'esbarjo. La composició i les funcions es regulen per la seua pròpia normativa.
  
4.1 El Consell Assessor de Ports i Activitats Nàutiques de la Comunitat Valenciana emetrà un informe, a proposta del president, sobre totes aquelles matèries que se sotmeten a la seua consideració.
  
4.2 El Consell Assessor de Ports i Activitats Nàutiques de la Comunitat Valenciana tindrà la composició següent:
  
President: el conseller d'Obres Públiques, Urbanisme i Transports.
  
Vicepresident primer: el director general de Ports i Costes de la Conselleria d'Obres Públiques, Urbanisme i Transports.
  
Vicepresident segon: el director de Centre de Desenvolupament Marítim de la Generalitat Valenciana.
  
Vocals:
  
Director general de l'Esport de la Conselleria de Cultura i Educació.
  
Director general de Planificació i Gestió del Medi de la Conselleria de Medi Amabient.
  
Director general de Pesca i Comercialització Agrària de la Conselleria d'Agricultura, Pesca i Alimentació.
  
Un representant de l'Agència Valenciana de Turisme.
  
Tres representants designats per les autoritats portuàries d'Alacant, Castelló i València.
  
Tres representants designats per les federacions esportives d'activitats subaquàtiques, motonàutica i vela de la Comunitat Valenciana, respectivament.
  
Un representant de l'Associació d'Escoles Nauticoesportives
  
Un representant dels clubs nàutics de la Comunitat Valenciana.
  
Un representant dels amarraments públics de la Comunitat Valenciana.
  
- Secretari: un funcionari de la Direcció General de Ports i Costes que actuarà amb veu però sense vot.
  
Títol II
  
De l'estructura i funcions dels òrgans directius
  
i els serveis centrals de la Conselleria
  
Capítol I
  
Del conseller
  
Secció primera
  
De les funcions del conseller
  
Article 7
  
El conseller és l'autoritat superior de la Conselleria, exerceix totes les competències inherents al seu càrrec, i, en particular, les funcions següents:
  
- Proposar al Govern Valencià el nomenament i el cessament dels alts càrrecs del departament.
  
- Preparar i presentar al Govern Valencià els avantprojectes de llei, les propostes d'acord i els projectes de decret relatius a les qüestions pròpies del departament, i ratificar aquests darrers una vegada aprovats.
  
- Formular motivadament l'avantprojecte de pressupost de la Conselleria.
  
- Exercir la potestat reglamentària en les matèries pròpies de la Conselleria, en forma d'ordres.
  
- Proposar al Govern Valencià, per a l'aprovació, l'estructura i l'organització de la Conselleria.
  
- Executar els acords del Govern Valencià en el marc de les seues competències.
  
- Resoldre en via administrativa els recursos que s'interposen contra les resolucions de la Secretaria General, les direccions generals, el Centre de Desenvolupament Marítim de la Generalitat Valenciana i els òrgans col·legiats de la Conselleria, llevat de les excepcions que establisquen les lleis.
  
- Resoldre els conflictes d'atribucions que sorgisquen entre distints òrgans i autoritats de la Conselleria.
  
- Exercir la direcció, la iniciativa i la inspecció de tots els serveis del departament i l'alta inspecció i la resta de funcions que li corresponguen respecte dels organismes autònoms adscrits a aquest.
  
- Disposar les despeses pròpies dels serveis de la Conselleria dins dels límits legals i pressupostaris i les propostes de pagaments corresponents.
  
- Exercir les facultats ordinàries en matèria de contractació administrativa i expropiacions, dins dels límits legals i pressupostaris.
  
- Aprovar els projectes i, si és el cas, atorgar les concessions corresponents, per a la construcció de nous ports i instal·lacions portuàries o per a les seues ampliacions, quan calga una nova adscripció de domini públic maritimoterrestre estatal, així com la modificació i extinció d'aquestes concessions.
  
- Proposar al Govern Valencià o resoldre per si, si cal, el que siga pertinent per a l'exercici adequat de les funcions en matèria de col·legis professionals, traspassades pel Reial Decret 2.089/1983, de 29 de juny, i assignades pel Decret del president de la Generalitat Valenciana 107/1983, de 15 de setembre.
  
- Presidir els òrgans col·legiats dependents de la Conselleria.
  
- Exercir qualssevol altres facultats que li atribuïsquen les lleis, els reglaments, el Govern Valencià o el president de la Generalitat Valenciana.
  
Secció segona
  
De les unitats que depenen directament del conseller
  
Article 8
  
1. Per a assistir al conseller en l'elaboració i el seguiment del programa d'activitats de la Conselleria hi haurà un Consell de Direcció, presidit pel titular del departament i integrat pel secretari general, els directors generals i el cap del Gabinet del conseller, que actuarà com a secretari d'aquest òrgan, a les reunions del qual podran assistir els responsables de serveis i dependències que el conseller considere convenient.
  
2. El Gabinet del conseller és l'òrgan de suport, assessorament i assistència immediata al titular de la Conselleria, del qual depén directament. S'ocuparà també de les relacions institucionals de la Conselleria.
  
3. Així mateix, dependrà del conseller l'òrgan consultiu de la Conselleria d'Obres Públiques, Urbanisme i Transports, integrat per persones de rellevant prestigi en les àrees d'Obres Públiques, Ports i Costes, Urbanisme i Ordenació Territorial, Transports i Arquitectura i Habitatge, nomenades pel titular del departament, i al qual assistiran en relació amb els assumptes i les activitats que considere oportú sotmetre al seu parer.
  
Capítol II
  
De la Secretaria General i les direccions generals
  
Article 9
  
1. La Secretaria General i les direccions generals són els òrgans directius que, sota la superior direcció del conseller, programen i executen la política de la Conselleria i exerceixen les seues competències en les matèries del seu centre directiu.
  
2. Són funcions del secretari general i els directors generals:
  
- Disposar el que concerneix al règim intern dels serveis de les seues unitats i resoldre els respectius expedients, quan no siga facultat privativa del conseller.
  
- Dirigir i gestionar els serveis i resoldre els assumptes que li assigne aquest reglament o que el conseller els encomane.
  
- Vigilar, fiscalitzar i supervisar el funcionament de totes les dependències al seu càrrec.
  
- Proposar al conseller la resolució que considere procedent en assumptes que siguen de la seua competència i la tramitació dels quals correspon a la Secretaria General o direcció general.
  
- Establir el règim intern de les oficines que depenen d'aquests.
  
- Elevar anualment al conseller un informe sobre el funcionament, el cost i el rendiment dels serveis al seu càrrec, i proposar las modificacions que li assignen les lleis, els reglaments o el conseller.
  
- Resoldre els recursos interposats contra les resolucions dels serveis territorials.
  
- Qualssevol altres que li assignen les disposicions legals i reglamentàries vigents.
  
Capítol III
  
De la Secretaria General
  
Secció primera
  
De les funcions del secretari general
  
Article 10
  
1. Correspon al secretari general exercir les funcions a què fa referència, amb caràcter general, l'article 75 de la Llei 5/1983, de 30 de desembre, de la Generalitat Valenciana, de Govern Valencià, i en particular:
  
- Executar les ordres del conseller i exercir les funcions que aquest li delegue
  
- Exercir la coordinació de les direccions generals i dels serveis territorials.
  
- La inspecció de tots els serveis i exercir el comandament de tot el personal de la Conselleria .
  
- Informar sobre els assumptes que el conseller haja de sotmetre al Govern Valencià o al president de la Generalitat Valenciana, i també sobre totes les disposicions de caràcter general que puguen emanar de la Conselleria o afectar la seua estructura o funcionament.
  
- Elaborar projectes o plans d'actuació i programes de necessitats, i també l'avantprojecte dels pressupostos de la Conselleria.
  
- Prestar assistència tècnica al conseller i als directors generals en tot el que es requerisca.
  
- Informar al personal directiu de la Conselleria sobre la procedència legal i la viabilitat econòmica dels seus programes d'actuacions i establir les vies necessàries per a mantenir informats tots els centres directius de les activitats de la Conselleria.
  
- Proposar normes generals sobre adquisició de material i totes aquelles disposicions que afecten el funcionament dels serveis.
  
- Proposar la millora i el perfeccionament dels serveis dels diferents centres de la Conselleria i vetllar per les qüestions relatives a la seua organització i mètodes de treball, atenent principalment els seus costos i rendiment.
  
- Dirigir i facilitar la formació d'estadístiques sobre les matèries de competència del Govern Valencià en allò que afecte la Conselleria, en col·laboració amb l'Institut Valencià d'Estadística o altres organismes que es consideren convenients.
  
- Preparar compilacions de les disposicions vigents que afecten la Conselleria, proposar les refoses i revisions de textos legals que es consideren oportunes i tenir cura de les publicacions tècniques, periòdiques o no, de la Conselleria.
  
- Qualssevol altres que li assignen les lleis i els reglaments, i també aquelles que en el futur poguera encomanar-li el titular de la Conselleria, per delegació d'aquestes o pels desenvolupament i complement de la normativa vigent .
  
2. La Secretaria General coordinarà la labor de l'Àrea Jurídica amb els òrgans directius i unitats administratives de la Conselleria. Aquesta Àrea Jurídica s'integra en el Gabinet Jurídic de la Generalitat Valenciana, sense perjudici que ha de prestar les seues funcions en la Conselleria d'Obres Públiques, Urbanisme i Transports, de conformitat amb el que preveu l'article 5 del Decret 27/2001, de 30 de gener, del Govern Valencià, d'Organització i Règim de Funcionament dels Serveis Jurídics de la Generalitat Valenciana.
  
3. En cas d'absència o malaltia, el secretari general serà substituït pel director general d'Obres Públiques o per la persona que el conseller designe.
  
Secció segona
  
De les unitats que integren la Secretaria General
  
Article 11
  
La Secretaria General, per al desenvolupament de les funcions referides, s'estructura en les unitats següents:
  
- Secretaria General Administrativa.
  
- Àrea d'Estudis i Documentació.
  
Article 12
  
1. A la Secretaria General Administrativa, amb el màxim rang administratiu, corresponen les funcions pròpies de la gestió de tots els serveis generals de la Conselleria, i en especial les següents:
  
- En matèria economicofinancera i pressupostària, la programació econòmica, l'elaboració i gestió del pressupost, la coordinació interna i externa, fins i tot amb altres administracions públiques, dels programes d'inversió i actuacions. Elaboració i disseny d'informació econòmica de la Conselleria i establiment de criteris de racionalitat en la gestió pressupostària.
  
- En matèria de coordinació tècnica, la supervisió dels projectes tècnics de conformitat amb el que disposa la legislació vigent en matèria de contractes de les administracions públiques i la col·laboració en la constitució de borses per a la prestació de serveis tècnics per professionals.
  
- En matèria d'organització i informàtica, establir criteris d'eficàcia i celeritat i aplicar-los a l'activitat dels serveis, i procurar el seu correcte funcionament. Adoptar les mesures que conduïsquen a la racionalització, simplificació, informatització i millora de la tramitació administrativa, de l'estructura i dels mètodes de treball, aplicant les noves tecnologies i desplegant les tècniques informàtiques.
  
- Impulsar i fer el seguiment de tots els expedients de la Conselleria que impliquen despeses, i tramitar aquells que no siguen competència d'altres dependències. Organitzar la documentació, l'arxiu, el registre general de documents i la informació al públic. Coordinar i aplicar criteris d'economia en l'adquisició de mobiliari i material no inventariables, i control de despeses corrents. Elevar propostes sobre instal·lacions i manteniment dels locals de la Conselleria. Difondre la informació administrativa internament a la Conselleria.
  
- En matèria de contractació i expropiacions, la gestió i la tramitació dels expedients relatius a expropiació i contractació administrativa.
  
- En matèria de personal, tenint en compte les seues necessitats, proposar i executar la política de personal de la Conselleria, i també l'aplicació de normes i directrius internes. Tramitar la creació de llocs i modificacions de la relació de llocs de treball, selecció i provisió de llocs, situacions, jubilacions, baixes, permisos i llicències, règim jurídic, retributiu i disciplinari, incidències i control horari.
  
Article 13
  
Si resulta necessari per a atendre els serveis generals de les direccions generals i la Conselleria, es podran crear unitats destacades de la Secretaria General Administrativa en els esmentats centres directius, i també en els òrgans territorials que ho necessiten.
  
Article 14
  
1. L'Àrea d'Estudis i Documentació és un òrgan d'estudi, assessorament i assistència tècnica al conseller, al secretari general i a la resta d'òrgans directius de la Conselleria.
  
2. Són funcions de l'Àrea d'Estudis i Documentació les següents:
  
- Assessorar, d'acord amb criteris de competència tècnica i des d'una perspectiva pluridisciplinar, el conseller, el secretari general i, si escau, la resta dels òrgans directius de la Conselleria.
  
- Reunir, elaborar i analitzar informació i documentació sobre les matèries pròpies de la Conselleria, i prepararà els estudis i els informes tècnics que calga.
  
- Estudi, proposta i tramitació de les actuacions de la Conselleria relacionades amb l'activitat parlamentària.
  
- Preparació de les publicacions, periòdiques o no, de la Conselleria i prestació dels serveis de documentació i biblioteca sobre les matèries d'interés per a la Conselleria.
  
- Preparació de la memòria anual de la Conselleria, així com d'altres activitats dirigides a la difusió de les seues actuacions o al foment del coneixement i estudi de qüestions d'interés per a la Conselleria.
  
Capítol IV
  
De la Direcció General d'Obres Públiques
  
Secció primera
  
De les funcions de la Direcció General d'Obres Públiques
  
Article 15
  
1. La Direcció General d'Obres Públiques és l'òrgan directiu de la Conselleria d'Obres Públiques, Urbanisme i Transports que, sota la direcció superior del conseller, programa i executa la política de la Conselleria i exerceix les seues competències en matèria de carreteres i obres hidràuliques,
  
2. Són funcions de la Direcció General d'Obres Públiques:
  
- Elaborar propostes de planificació, programes d'inversió i pressupostos, així com el control i l'ajust d'aquests, i gestionar, supervisar i controlar les obres i serveis inclosos en els corresponents programes d'actuació.
  
- Promoure els estudis i la normativa tècnica relacionada amb les matèries de la seua competència.
  
- La planificació, la construcció, la gestió, l'explotació, conservació i senyalització de la xarxa de carreteres de la seua titularitat, així com la resta de funcions que li atribuïsca la legislació sobre carreteres.
  
- La planificació, la construcció, la conservació i l'explotació de la infraestructura hidràulica d'interés general comunitari i la cooperació amb ens locals en la planificació i la construcció d'obres de proveïment, sanejament i canalització, així com la participació en els òrgans de govern, planificació i gestió per a l'administració dels recursos hidràulics de la Comunitat Valenciana, establits en la Llei 29/1985, de 2 d'agost, d'Aigües.
  
- Les funcions en relació amb la protecció civil assignades pels decrets 84/1986, de 8 de juliol, i 19/1988, de 8 de febrer, del Consell de la Generalitat Valenciana, en matèria de la seua competència.
  
- Les que en el futur puga encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència o malaltia, el director general d'Obres Públicques serà sustituït pel secretari general o persona que el conseller designe.
  
Secció segona
  
De les unitats que integren la Direcció General
  
d'Obres Públiques
  
Article 16
  
Per a l'exercici de les seues funcions, la Direcció General d'Obres Públiques s'estructura en les unitats següents:
  
- Divisió de Carreteres.
  
- Divisió de Recursos Hidràulics.
  
Article 17
  
1. Les divisions de Carreteres i de Recursos Hidràulics són unitats intermèdies entre el director general i els diferents serveis de la Direcció General i exerceixen cadascuna d'aquestes les funcions encomanades en les matèries respectives. En especial s'encomana a les divisions l'execució, la gestió i el control dels plans i els programes d'actuació; la proposició de programes, els projectes, les obres i els contractes que despleguen els objectius establerts pel director general d'Obres Públiques, així com la direcció i inspecció de les obres corresponents.
  
2. Al capdavant de cadascuna de les mencionades unitats es troba un cap de Divisió, que coordinarà i exercirà les funcions pròpies de la Divisió i les que poguera delegar en aquests el director general.
  
Article 18
  
A la Divisió de Carreteres correspon:
  
- Les funcions de desplegament i seguiment del Pla de Carreteres de la Comunitat Valenciana, i també la seua coordinació amb unes altres institucions; la formulació de les propostes de programació anual o plurianual de les inversions; la gestió dels plans específics, projectes i estudis derivats d'aquest; l'elaboració de la normativa bàsica i la coordinació entre la planificació viària i la planificació urbanística i territorial.
  
- La gestió i el control de les obres i les seues incidències i el control d'aquells convenis que s'estime convenient.
  
- Les funcions encaminades a millorar la seguretat vial de les carreteres, en allò que fa referència a l'anàlisi, el diagnòstic i la planificació d'actuacions, i també el desplegament i la coordinació amb unes altres institucions; els aspectes relatius a la gestió i a la informació de la carretera, els seus elements patrimonials i els seus serveis complementaris pel que fa al seu estat, l'ús i el funcionament, especialment la coordinació en matèria de protecció civil amb les altres institucions.
  
Article 19
  
A la Divisió de Recursos Hidràulics correspon:
  
- Les funcions d'elaboració, gestió i programació dels plans i els estudis relacionats amb els serveis i les infrastructures hidràuliques de caràcter urbà a la Comunitat Valenciana. Li correspon també la realització dels treballs i els estudis sobre planificació hidrològica en desplegament de la legislació sobre aigües, i també coordinar la relació institucional de la Generalitat Valenciana amb els òrgans de govern, gestió i planificació dels organismes de conca de l'Ebre, Xúquer i Segura.
  
- La gestió i la supervisió dels projectes d'infrastructura hidràulica urbana.
  
- Les funcions de direcció, supervisió i control, certificació i proposta de modificació, si escau, de les obres d'infrastructura hidràulica, i també el control de la normativa vigent en matèria de seguretat i higiene en el treball i impacte ambiental.
  
Capítol V
  
De la Direcció General d'Urbanisme i Ordenació Territorial
  
Secció primera
  
De les funcions de la Direcció General
  
Article 20
  
1. La Direcció General d'Urbanisme i Ordenació Territorial és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria d'ordenació del territori i urbanisme.
  
2. Les funcions de la Direcció General d'Urbanisme i Ordenació Territorial són les següents:
  
- L'exercici de la política territorial, mitjançant el desenvolupament dels instruments d'ordenació del territori i urbanístics definits en la legislació vigent.
  
- La definició, la supervisió i la tutela del desenvolupament dels instruments d'ordenació territorial, així com la seua execució.
  
- La cooperació i la coordinació amb les distintes administracions públiques amb intervenció o incidència territorial en funció de les seues respectives competències, així com la difusió i la conscienciació pública referida als problemes territorials de la Comunitat Valenciana.
  
- La definició i la programació de la política del sòl i l'ordenació urbana.
  
- La supervisió, la tutela i el foment de l'activitat urbanística en tot el territori de la Comunitat Valenciana.
  
- La proposta d'elaboració dels plans d'urbanisme.
  
- La redacció d'estudis, plans i projectes que li encomane l'autoritat competent.
  
- La cooperació amb entitats urbanístiques de l'administració central, local o institucional i privades.
  
- Les que en el futur pogueras encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència, vacant o malaltia, el director general d'Urbanisme i Ordenació Territorial serà substituït pel secretari general o persona que el conseller designe.
  
Secció segona
  
De les Unitats que integren la Direcció General
  
Article 21
  
1. La Direcció General d'Urbanisme i Ordenació Territorial per al desenvolupament de les seues funcions s'estructura amb la Divisió d'Ordenació, Coordinació i Divulgació Territorial.
  
La Divisió d'Ordenació, Coordinació i Divulgació Territorial, unitat intermèdia entre el director general i els diferents serveis de la Direcció General i exerceix les funcions encomanades en les matèries respectives. En especial s'encomana a la Divisió l'execució, la gestió i el control dels plans i programes d'actuació; la proposició de programes, estudis i contractes que desenvolupen els objectius establits pel director general d'Urbanisme i Ordenació Territorial.
  
2. Al capdavant de la dita unitat es troba un cap de Divisió, que coordinarà i desenvoluparà les funcions pròpies de la Divisió i les que poguera delegar en aquest el director general.
  
Article 22
  
A la Divisió d'Ordenació, Coordinació i Divulgació Territorial correspon la planificació, la coordinació, la informació, la divulgació i l'execució de les inversions de la Direcció General, així com l'establiment de criteris generals i la coordinació de les actuacions desenvolupades pels serveis territorials.
  
Capítol VI
  
De la Direcció General de Transports
  
Secció primera
  
De les funcions de la Direcció General
  
Article 23
  
1. La Direcció General de Transports és l'òrgan directriu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria de transports.
  
2. Són funcions de la Direcció General de Transports:
  
- Elaboració de propostes de planificació, programes d'inversió i pressupostos, així com el control i l'ajust d'aquests i la gestió i la supervisió i el control de les obres i els serveis inclosos en els programes d'actuació corresponents
  
- Proposta i gestió de concessions de transports de viatgers de la Generalitat Valenciana que no siguen competència d'ens metropolitans de transports.
  
- Elaboració de les propostes de planificació i coordinació intermodal de l'oferta de transport a la Comunitat Valenciana.
  
- Gestió administrativa de l'ordenació i l'explotació dels serveis de transports.
  
- Inspecció dels serveis de transport i aplicació de les previsions legals en matèria sancionadora.
  
- Elaboració dels plans d'inversions relatius a les actuacions que es proposen com a conseqüència de la planificació i la coordinació del transport.
  
- L'ordenació del transport de mercaderies i viatgers que tinga el seu origen i destinació dins del territori de la Comunitat Valenciana.
  
- Elaboració de programes i informes de tot el que concerneix a l'àrea de la seua competència.
  
- Promoure la legislació necessària sobre les matèries de la seua competència.
  
- Exercir les actuacions necessàries per a l'adequació de la política de transports a la de les distintes administracions competents.
  
- Elaboració de plans de seguretat en el transport.
  
- Les que en el futur poguera encomanar-li el titular de la Conselleria, per delegació de les pròpies o per desenvolupament i complement de la normativa vigent.
  
2. En cas d'absència o malaltia, el director general de Transports serà substituït pel secretari general o persona que el conseller designe.
  
Secció segona
  
De les unitats que integren la Direcció General
  
Article 24
  
La Direcció General de Transports, per al desplegament de les seues funcions, s'estructura en la Divisió d'Infraestructura del Transport.
  
Article 25
  
1. La Divisió d'Infraestructura del Transport, unitat intermèdia entre el director general i els serveis que s'hi integren, realitza les funcions de planificació i execució de les inversions de la Direcció General de Transports i aquelles que es deriven de la relació que correspon a la Direcció General amb les empreses de transport per ferrocarril.
  
2. A la Divisió d'Infraestructura del Transport correspon:
  
- La preparació i el desplegament d'actuacions necessàries per a la redacció dels projectes i l'aprovació posterior, la direcció, les modificacions i les incidències, d'acord amb la programació existent.
  
- La preparació i el desplegament de les actuacions necessàries per a l'execució de les obres incloses en els programes de la Direcció General, la direcció, les modificacions i la liquidació.
  
Capítol VII
  
De la Direcció General d'Arquitectura i Habitatge
  
Secció primera
  
De les funcions de la Direcció General
  
Article 26
  
1. La Direcció General d'Arquitectura i Habitatge és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria d'habitatge, arquitectura, actuacions urbanes, patrimoni arquitectònic i residencial, gestió de sòl i qualitat de l'edificació.
  
Són funcions de la Direcció General d'Arquitectura i Habitatge:
  
- L'elaboració de propostes de planificació de programes d'inversions i pressupostos, així com el seguiment i el control, en les matèries de la seua competència.
  
- La planificació, la promoció i el seguiment de les mesures de foment en matèria d'habitatges de protecció pública i, en concret, la col·laboració amb la Direcció General de Plans Especials d'Habitatge, a fi que en el marc del Pla de l'Habitatge i Sòl, gestionat per la Conselleria d'Obres Públiques, Urbanisme i Transports, s'inserisquen les actuacions encaminades a satisfer les polítiques d'allotjament per a col·lectius amb especials dificultats socials, tals com: persones de la tercera edat amb recursos escassos, discapacitats, famílies monoparentals i joves amb especials dificultats socials.
  
- La promoció de la investigació i estudis, així com la proposta de normativa en les matèries de la seua competència.
  
- L'establiment de les mesures necessàries per a la tutela del règim jurídic en matèria d'habitatge, patrimoni residencial i urbà, de gestió del sòl i qualitat en l'edificació.
  
- La planificació i desenvolupament de les actuacions pròpies i concertades en matèria d'arquitectura, actuacions urbanes, habitatge, patrimoni residencial i urbà, equipaments i sòl.
  
- La planificació i desenvolupament de mesures per al foment de la qualitat en l'edificació.
  
- La planificació i el desenvolupament de la infraestructura de la qualitat en l'edificació, mitjançant l'acreditació de laboratoris d'assaig i entitats de control de qualitat i mitjançant el reconeixement de distintius de qualitat en el sector de l'edificació.
  
- El seguiment del compliment a la Comunitat Valenciana de la normativa comunitària, estatal i autonòmica en edificació i habitatge.
  
- Les que en el futur poguera encomanar-li el titular de la Conselleria, per delegació de les pròpies o per desenvolupament i complement de la normativa vigent.
  
3. En cas d'absència o malaltia, el director general d'Arquitectura i Habitatge serà substituït pel secretari general o persona que el conseller designe.
  
Secció segona
  
De les unitats que integren la Direcció General
  
Article 27
  
1. La Direcció General d'Arquitectura i Habitatge, per al desplegament de les seues funcions, s'estructura en les unitats següents:
  
- Divisió d'Arquitectura i Actuacions Concertades.
  
- Divisió d'Habitatge.
  
- Divisió de Qualitat en l'Edificació.
  
2. Al capdavant de cadascuna de les divisions es troba un cap de Divisió, el qual, amb dependència orgànica del director general, coordinarà i desplegarà les funcions pròpies de la Divisió i les que poguera delegar-li el director general.
  
Article 28
  
A la Divisió d'Arquitectura i Actuacions Concertades correspon:
  
- L'elaboració de la proposta de l'estat de despeses del programa pressupostari i de les seues modificacions, d'acord amb les directrius del director general, així com la seua gestió, seguiment i control.
  
- La proposta de programació d'inversions i d'actuacions concertades o convingudes i la seua gestió, en matèria d'arquitectura, àrees urbanes, equipaments, espais públics, infraestructures urbanes, patrimoni arquitectònic i residencial i gestió de sòl.
  
- La preparació i el desenvolupament d'actuacions per a la redacció d'estudis, avantprojectes, projectes i plans, i la gestió i la supervisió d'aquests i de les seues modificacions i incidències.
  
- La preparació i el desenvolupament de les actuacions per a l'execució de les obres, i les seues incidències, i efectuar el seu seguiment i el control, així com l'establiment de propostes de criteris generals i directrius de la tramitació que realitzen en aquesta matèria els serveis territorials.
  
- L'elaboració, la gestió, el seguiment i el control de les actuacions concertades o convingudes, fins i tot l'informe o la supervisió dels corresponents projectes.
  
- La formulació de propostes de desenvolupament normatiu i la tutela de les actuacions competència de la Divisió.
  
Article 29
  
A la Divisió d'Habitatge correspon:
  
- L'elaboració de la normativa relativa al foment de l'habitatge i al règim jurídic de tots els habitatges de protecció pública.
  
- L'assessorament legal i tècnic als serveis territorials, així com a qualsevol organisme o particular que així ho requerisca en matèria d'habitatge.
  
- La coordinació dels serveis territorials mitjançant l'establiment de criteris generals en matèria d'habitatge.
  
- La tramitació i l'elaboració de les propostes de resolució al director general en matèria d'habitatge, fins i tot les relatives al patrimoni residencial de la Generalitat Valenciana.
  
- La col·laboració amb la Junta Arbitral de Consum de la Comunitat Valenciana, en matèria d'habitatge, amb realització de les actuacions necessàries.
  
- El seguiment i el control del compliment de la normativa aplicable sobre actuacions protegibles en matèria d'habitatge.
  
- El seguiment econòmic, l'anàlisi i el control relatius al finançament dels plans d'habitatge de protecció pública i la justificació dels fons públics destinats al dit finançament
  
Article 30
  
A la Divisió de Qualitat en l'Edificació correspon:
  
- La promoció de la investigació, el desenvolupament i la innovació en matèries de qualitat de l'edificació per a la seua aplicació en normativa o foment de la qualitat.
  
- L'estudi i el desenvolupament de propostes de regulació i normativa tècnica sobre disseny d'edificis, especificacions de components i sistemes d'avaluació de la qualitat, al llarg del procés d'edificació.
  
- El seguiment i la inspecció del compliment de la normativa europea, estatal i autonòmica en l'àmbit de la Comunitat Valenciana, a través de procediments de validació i control de qualitat.
  
- El foment de qualitat de l'edificació a través de la promoció de distintius de qualitat, de nous procediments de millora de la gestió de qualitat, i de comunicació d'informació tècnica i d'agents del sector.
  
Capítol VIII
  
De la Direcció General de Ports i Costes
  
Secció primera
  
De les funcions de la Direcció General de Ports i Costes
  
Article 31
  
1. La Direcció General de Ports i Costes és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria de ports i costes.
  
2. Són funcions de la Direcció General de Ports i Costes:
  
- Elaborar propostes de planificació, programes d'inversió i pressupostos, així com el control i l'ajust d'aquests, i gestionar, supervisar i controlar les obres i els serveis inclosos en els corresponents programes d'actuació.
  
- Promoure els estudis i la normativa tècnica relacionada amb les matèries de la seua competència.
  
- La planificació i la construcció dels ports que no siguen d'interés general a la Comunitat Valenciana.
  
- L'ordenació del litoral i la tutela de la zona de servitud de protecció de costes.
  
- Emetre l'informe preceptiu a l'administració de l'estat en matèria de ports i costes.
  
- Coordinar la política de la Generalitat Valenciana amb les autoritats portuàries.
  
- Autoritzar les obres i els usos en la zona de servitud de protecció en els termes de la Llei de Costes.
  
- Proposar l'aprovació dels projectes i, si és procedent, de les corresponents concessions per a la construcció de nous ports i instal·lacions portuàries o per a les seues ampliacions, quan es necessite una nova adscripció de domini públic maritimoterrestre estatal, així com proposar la modificació i l'extinció de dites concessions.
  
- Emetre informe preceptiu en els expedients d'autoritzacions i les concessions en els ports dependents de la Generalitat Valenciana quan no es necessite una nova adscripció de domini públic maritimoterrestre així com sobre les incidències d'aquests.
  
- La coordinació i el seguiment de les actuacions de les diferents administracions amb incidència en el territori coster.
  
- Les que en el futur poguera encomanar-li el titular de la Conselleria, per delegació de les pròpies o per desenvolupament i complement de la normativa vigent.
  
3. En cas d'absència o malaltia, el director general de Ports i Costes serà substituït pel secretari general o persona que el conseller designe.
  
Secció segona
  
De les unitats que integren la Direcció General
  
Article 32
  
Per al desenvolupament de les seues funcions, la Direcció General de Ports i Costes s'estructura en la Divisió de Ports i Costes.
  
Article 33
  
1. La Divisió de Ports i Costes és una unitat intermèdia entre el director general i els diferents serveis de la Direcció General i exerceixen cadascuna d'aquestes les funcions encomanades en les matèries respectives. En especial s'encomana a la Divisió l'execució, la gestió i el control dels plans i programes d'actuació; la proposició de programes, projectes, obres i contractes que desenvolupen els objectius establits pel director general de Ports i Costes, així com la direcció i inspecció de les obres corresponents.
  
2. Al capdavant de la citada unitat es troba un cap de Divisió, que coordinarà i desenvoluparà les funcions pròpies de la Divisió i les que li poguera delegar el director general.
  
Article 34
  
A la Divisió de Ports i Costes correspon:
  
- La planificació del sector portuari competència de la Generalitat Valenciana, la redacció d'estudis, plans i projectes, i la direcció d'obres de nova infraestructura.
  
- La redacció del Pla de Costes de la Generalitat Valenciana i d'estudis, plans i projectes d'ordenació del litoral i la direcció de les actuacions que els desenvolupen. Així mateix, se li atribueix la vigilància de la zona de servitud de protecció de costes, amb informe de les autoritzacions i sancions en aquesta matèria. Igualment li correspon l'emissió d'informes tècnics per a l'elaboració dels informes preceptius a l'administració de l'estat en matèria de ports i costes.
  
- La gestió de la coordinació i el seguiment de les actuacions de les diferents administracions amb incidència en el territori coster.
  
Capítol IX
  
Del Centre de Desenvolupament Marítim
  
de la Generalitat Valenciana
  
Article 35
  
1. El Centre de Desenvolupament Marítim de la Generalitat Valenciana té com a objectius:
  
- Exercir les competències de la Generalitat Valenciana en matèria d'ensenyaments i titulacions habilitants per a la navegació d'esbarjo i les activitats esportives subaquàtiques.
  
- Contribuir al disseny de l'oferta d'instal·lacions portuàries de la Comunitat Valenciana i la seua adequació, tant per a la pràctica de les activitats nàutiques esportives i d'esbarjo com per a l'activitat pesquera.
  
- Promoure i difondre la pràctica de les activitats esportives i d'esbarjo relacionades amb el mar.
  
- Impulsar la col·laboració de la Generalitat Valenciana amb tot tipus d'institucions, públiques i privades, per al millor compliment dels fins del Centre.
  
2. Per al compliment dels seus objectius, el Centre de Desenvolupament Marítim de la Generalitat Valenciana assumeix les funcions següents:
  
- Autoritzar l'obertura de centres i escoles per a l'ensenyament de vela, motonàutica, navegació d'esbarjo i activitats subaquàtiques.
  
- Realitzar i controlar els exàmens per a l'accés a titulacions esportivo-subaquàtiques i d'embarcacions d'esbarjo.
  
- Expedir els títols esportius que habiliten per al desenvolupament de les activitats descrites.
  
- Participar en la planificació de les instal·lacions portuàries, competència de la Generalitat Valenciana.
  
- Dirigir i planificar l'oferta pública d'amarraments d'esbarjo i la seua gestió.
  
- L'explotació i la conservació dels ports de competència de la Generalitat Valenciana.
  
- La prestació de serveis portuaris i la policia de les zones de servei dels ports, així com la vigilància de les instal·lacions que presten aquests serveis en règim de concessió.
  
- Atorgar autoritzacions i concessions, que no siguen contractes de serveis públics, en els ports dependents de la Generalitat Valenciana, quan no es necessite una adscripció de domini públic maritimoterrestre estatal, així com resoldre les incidències d'aquests.
  
- Proposar al conseller l'aprovació i, si és procedent, l'adjudicació de contractes de concessió de serveis públics en els ports de la Generalitat Valenciana, així com la modificació i extinció d'aquests.
  
- Dirigir i coordinar les relacions amb els concessionaris de les instal·lacions esportives.
  
- Coordinar les relacions amb els concessionaris de les instal·lacions pesqueres.
  
- Promoure la formació i l'ensenyament en el sector portuari.
  
- Potenciar les relacions amb les institucions vinculades amb tot el sector marítim.
  
- Preparar un pla específic de difusió dels ensenyaments nauticoesportius.
  
- Dissenyar una xarxa d'infraestructures per a la difusió dels esports nàutics.
  
- Les funcions en relació amb la protecció civil assignades pels decrets 84/1986, de 8 de juliol, i 19/1988, de 8 de febrer, del Consell de la Generalitat Valenciana, en matèria de la seua competència.
  
3. Al capdavant del Centre de Desenvolupament Marítim de la Generalitat Valenciana hi haurà un director amb les característiques i les condicions que es determinen per acord del Govern Valencià, que exercirà les competències executives d'aquest.
  
Títol III
  
Dels serveis territorials
  
Article 36
  
1. Els serveis territorials són l'expressió organitzativa del principi de desconcentració que regeix en l'activitat de la Conselleria i tenen competències només sobre el seu àmbit territorial, i existeixen en l'actualitat els serveis territorials de Carreteres, Urbanisme i Ordenació Territorial, Transports, i Arquitectura i Habitatge, a Alacant, Castelló i València.
  
2. Els serveis territorials, integrats en la Conselleria d'Obres Públiques, Urbanisme i Transports, tindran al seu càrrec la gestió, el desenvolupament, assessorament i el control de les matèries pròpies en els seus respectius àmbits territorials. Al capdavant de cada Servei Territorial existirà un cap que dependrà orgànicament del secretari general de la Conselleria i funcionalment del secretari general o del director general corresponent.
  
Article 37
  
Els serveis territorials de Carreteres exerceixen les funcions que en aquests delegue el secretari general o el director general d'Obres Públiques i, en concret, en els seus respectius àmbits territorials, les següents:
  
- La redacció de projectes, així com la gestió i el control de les obres que se'ls encomane.
  
- El manteniment, la conservació i la vigilància de la xarxa de carreteres autonòmica, i de les seues instal·lacions i elements patrimonials annexos.
  
- La gestió del parc de maquinària i de vehicles, tallers, laboratoris i la resta d'instal·lacions.
  
- Els treballs relatius a la defensa de les carreteres en situacions d'emergència o extraordinàries.
  
- La formulació de propostes d'autorització i llicències la resolució de la qual siga competència del director General d'Obres Públiques en relació amb les activitats que es desenvolupen en la carretera i en les seues zones d'afectació.
  
Article 38
  
Els serveis territorials d'Urbanisme i Ordenació Territorial exerceixen les funcions que en aquests delegue el secretari general o el director general d'Urbanisme i Ordenació Territorial i en especial les següents:
  
- Aplicació i control, en els seus respectius àmbits, del planejament, la gestió i la disciplina urbanística, així com dels instruments d'ordenació territorial, d'acord amb els criteris i les directrius emanats de la Direcció General.
  
- Exerceixen administrativament i funcionalment les tasques encomanades a les secretaries permanents de les comissions territorials d'Urbanisme.
  
Article 39
  
Correspon als serveis territorials de Transports les funcions que en aquests delegue el secretari general o el director general de Transports, i, en concret, en l'àmbit territorial de les seues respectives províncies, se'ls atribueixen les funcions següents:
  
- Expedició, anul·lació, suspensió i rehabilitació d'autoritzacions de transports.
  
- Autoritzacions de modificacions concesionals que els encomane la Direcció General de Transports i que no suposen modificacions substancials del títol de concessió.
  
- Autoritzacions d'activitats auxiliars i complementàries del transport.
  
- Autoritzacions provisionals d'ampliació de transports regulars de viatgers o de nous serveis en què intervinga urgència justificada, a fi d'adaptar-les a les necessitats del transport escolar i de menors.
  
- Certificats sobre dades que es troben en els seus arxius i compulsa de documents.
  
- Execució dels plans d'inspecció de la Direcció General de Transports i tramitació d'expedients sancionadors.
  
Article 40
  
1. Els serveis territorials d'Arquitectura i Habitatge exerceixen les funcions que en aquests deleguen el secretari general o el director general d'Arquitectura i Habitatge en les matèries pròpies d'aquest centre directiu dins de l'àmbit territorial de cada província.
  
2. Exerceixen les funcions d'assessorament jurídic immobiliari en matèria de propietat horitzontal, arrendaments urbans, cooperatives i altres de semblants relacionats amb l'habitatge, amb l'objecte de facilitar aquesta informació a tots els ciutadans, independentment que siguen propietaris d'habitatges o no.
  
3. Se'ls atribueixen les facultats de tramitació i proposta de resolució en relació amb les funcions i les competències en matèria de patrimoni arquitectònic, control de qualitat de l'edificació i l'habitatge, que exerceix la Conselleria d'Obres Públiques, Urbanisme i Transports.
  
Article 41
  
S'atribueix als caps dels serveis territorials d'Arquitectura i Habitatge les facultats següents:
  
- Tramitació, gestió i resolució dels expedients ordinaris de qualificació o declaració d'habitatges de protecció pública, d'acord amb la normativa vigent, així com la resolució de tots els tràmits que es deriven d'aquestes, de conformitat amb la seua regulació legal.
  
- Tramitació, gestió i resolució dels expedients ordinaris d'ajudes a l'habitatge, acollits als marcs reguladors d'actuacions protegibles en matèria d'habitatge.
  
- Tramitació, seguiment i informes tècnics en actuacions directes i convingudes i àrees de rehabilitació urbana, així com, si és procedent, l'aprovació de projectes tècnics en els supòsits regulats en els respectius convenis.
  
- Resolució sobre cèdules d'habitabilitat i sobre habitabilitat dels habitatges lliures.
  
- Incoació i resolució d'expedients sancionadors en matèria d'habitatge, amb les facultats d'imposició de sancions econòmiques dins dels límits imposats per la legislació vigent.
  
Article 42
  
1. La direcció de l'Oficina RIVA Ciutat Vella l'exercirà un gerent, el lloc del qual, de naturalesa funcionarial, tindrà la categoria de cap de servei territorial, corresponent el seu nomenament a la Conselleria d'Obres Públiques, Urbanisme i Transports. A la dita oficina s'assignarà el personal necessari per al seu funcionament, i es podrà adscriure a aquesta personal dependent de la Conselleria d'Obres Públiques, Urbanisme i Transports, de la Conselleria de Cultura i Educació, o d'altres conselleries, així com d'entitats i empreses públiques.
  
2. Seran funcions de l'Oficina RIVA Ciutat Vella les següents:
  
- La informació, la gestió i la resolució de totes les sol·licituds d'ajudes econòmiques a la Generalitat Valenciana en matèria d'habitatge, i qualssevol altres que se li pogueren encomanar per a l'Àrea de Rehabilitació Urbana de la Ciutat Vella de València (ARU-CV).
  
- L'elaboració dels informes previs necessaris a les actuacions públiques i privades en la dita Àrea que corresponguen a l'àmbit de competències de la Conselleria de Cultura i Educació.
  
- L'assessorament tècnic, econòmic i jurídic, incloses les inspeccions inicials i l'assessorament d'actuacions públiques o privades que s'han de realitzar, la redacció de projectes, la revisió de documents tècnics i de materials que s'han d'emprar en rehabilitació i en la nova construcció, en l'àmbit de l'ARU-CV.
  
- Informació en general en matèria d'habitatge, actuacions urbanístiques, comerç i patrimoni.
  
- Foment de l'activitat rehabilitadora, i, en general, d'iniciatives relacionades amb la rehabilitació de Ciutat Vella.
  
Via de participació ciutadana, i amb aquesta finalitat rebrà i canalitzarà tantes queixes i iniciatives com siguen presentades pels agents públics i privats interessats, associacions de veïns i comerciants de Ciutat Vella, relacionades amb el seu àmbit de competències.
  
3. S'atribueix a la gerència de l'Oficina RIVA les funcions següents:
  
- Les descrites en l'article 40 per als serveis territorials d'Arquitectura i Habitatge, circumscrites a l'àmbit de l'Àrea de Rehabilitació Urbana de Ciutat Vella (ARU-CV).
  
- Aprovació dels avantprojectes i proposta d'aprovació dels projectes d'urbanització i edificació que s'han d'executar per part de la Conselleria d'Obres Públiques, Urbanisme i Transports, d'acord amb el conveni que s'acorde amb l'Ajuntament de València per a la intervenció en el centre històric; així com l'aprovació dels avantprojectes d'urbanització i edificació que s'han d'executar per part de les conselleries, de les entitats o de les empreses públiques dins de l'àmbit del centre històric de València, en el qual actua la Generalitat Valenciana, en el marc dels convenis de col·laboració que se subscriguen per la Conselleria d'Obres Públiques, Urbanisme i Transports.
  
- La direcció i el control de les tasques que en l'àmbit de la Ciutat Vella de València exercisca la Conselleria d'Obres Públiques, Urbanisme i Transports, segons el conveni que s'acorde amb l'Ajuntament de València, així com la direcció i el control de les tasques que en l'àmbit de la Ciutat Vella de València exercisca qualsevol entitat o empresa pública en el marc dels convenis que amb aquesta finalitat se subscriguen.
  
La Conselleria de Cultura i Educació podrà assignar facultats a la gerència per a la resolució dels expedients la tramitació dels quals li atribueix la normativa vigent sobre protecció del patrimoni historicoartístic.
  
- La coordinació de tot el personal que preste els seus serveis en l'Oficina RIVA.
  
Qualssevol altres funcions que se li pogueren encomanar.
  
DISPOSICIÓ DEROGATÒRIA
  
Mitjançant el present decret queda derogat el Decret 110/2000, de 18 de juliol, del Govern Valencià, així com les altres disposicions d'igual o inferior rang que s'oposen a allò que disposa aquest decret.
  
DISPOSICIONS FINALS
  
Primera
  
El conseller d'Obres Públiques, Urbanisme i Transports dictarà les disposicions necessàries per al desenvolupament del que estableix el present decret, després de l'informe previ de la Conselleria d'Economia, Hisenda i Ocupació i de la Conselleria de Justícia i Administracions Públiques.
  
Segona
  
El present decret entrarà en vigor el dia 1 de gener de 2002.
  
València 18 de desembre de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Obres Públiques, Urbanisme i Transports


Còpia Permalink ELI